
ЗАПИСНИК
СА 8. СЕДНИЦЕ ОПШТИНСКЕ ИЗБОРНЕ КОМИСИЈЕ ОПШТИНЕ БАЧ


Седница је одржана 14. октобра 2026. године у Свечаној сали општине Бач, са почетком у  16:00 часова.

Седницом  je  председавао  Председник  Општинске изборне комисије општине Бач, Ристо Старовић. 

Седници  су присуствовали: Борислав Антонић –  члан,  Сањин Бркић – члан, Драган Ћурић – заменик члана,  Милан Твртковић – заменик члана, Бернард Бујак – члан, Милан Ћулибрк – члан, Страхиња Јошић – члан, Ана Бошкић – заменик члана,   Здравка Кончар Савић – члан, Снежана Чемерикић – заменик члана, Наташа Милинковић – члан, Катарина Амиџић – заменик члана, Стеван Каран – члан, Роберт Шерфезе – члан, Весна Јанковић – члан, Силвана Бадивук и Маја Узуров – заменик члана.      
  
Такође, седници   су присуствовали секретар комисије Тања Мијић и заменик секретара Јарослав Кућенич.  

Седници нису присуствовали: Јаника Месарош, Ивана Модић – заменик члана, Жарко Врањеш – заменик члана, Жарко Вулин – заменик  члана, Катарина Врабчењак – члан Аница Божин – заменик члана, Љиљана Медић – заменик члана, Милица Пинтер – члан и  Миша Бајић – члан. 

Председавајући   је  отворио   седницу,  констатовао да постоји кворум за рад и пуноважно одлучивање Комисије.

Након тога, председавајући  је ставио на гласање предложени дневни ред за 8. седницу, те је Општинска изборна комисија општине Бач са 9 гласова „ЗА“  усвојила предложени дневни ред.


ДНЕВНИ РЕД

1. Усвајање записника са 7. седнице Општинске изборне комисије општине Бач;
2. Предлози Решења о именовању председника и чланова бирачког одбора и њихових заменика - у сталном саставу - за спровођење избора за народне посланике Народне скупштине расписаних за 25. октобар 2026. године;
3. Предлози Решења о именовању чланова и заменика чланова бирачког одбора- у проширеном саставу -за спровођење избора за народне посланике Народне скупштине расписаних за 25. октобар 2026. године;
4. Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе Бирам ПРАВДУ -  Бирам БУДУЋНОСТ - Коалиција СНАГА - проф. др Ферид Булић - Василиос Провелеггиос – Странка будућности и развоја/Stranka budućnosti i razvoja-Грађанска странка Грка Србије
5. Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе РАСИМ ЉАЈИЋ – Људски (СДП – ЦДП);
6. Питања и предлози;

Пре него што се прешло на разматрање појединих тачака дневног реда, договорено је да се изврши обилазак бирачких места, те да ће се чланови међусобно договорити ко ће ићи и која бирачка места ће се обилазити. Такође је договорено да ће се састати у 12 часова испред зграде општине у четвртак 15. октобра 2026. године.

Затим се прешло на разматрање прве тачке дневног реда.


АД 1.  Усвајање записника са 7. седнице Општинске изборне комисије општине Бач;
.
Примедбе на записник изнела је Здравка Кончар Савић, истичући да наведени записник не садржи све констатације које је именована изнела на седници.

Председавајући је ставио на гласање записник са претходне седнице Општинске изборне комисије у општини Бач са допунама које је изнела Здравка Кончар Савић (зашто Весна Јанковић као члан ОИК-е поседује кључеве од зграде општине и зашто су предлози бирачких одбора завршили у једној странци те зашто нисмо могли у суботу да дођемо до њих као и питање које се односи на безбедност чувања изборног материјала),  па је Општинска изборна комисија општине  Бач,   са  13  гласова „За“ усвојила 
  
 Записник са 7.  седнице Општинске изборне комисије  општине   Бач одржане 12.10.2026. године

АД 2.  Предлози Решења о именовању председника и чланова бирачког одбора и њихових заменика - у сталном саставу - за спровођење избора за народне посланике Народне скупштине расписаних за 25. октобар 2026. године;

Председник  Комисије Ристо Старовић  образложио је  предлог овог  Решења. У паузама се међусобно  дискутовало о овој тачки дневног реда а примедбе су се односиле на предложена лица у стални састав бирачких одбора а који су као такви предложени од стране начелника општинске управе из разлога што начелник приликом достављања предлога није консултовао представнике опозиције.
Седници је приступио Роберт Шерфезе, који се на седници задржао око 10 минута односно именовани није био присутан приликом гласања по овој тачки дневног реда.
Након што је именовани напустио седницу председавајући је одредио паузу у раду у трајању од 10 минута.
По завршетку паузе председавајући је ставио на гласање Предлоге Решења о именовању председника и чланова бирачког одбора и њихових заменика - у сталном саставу  за спровођење избора за народне посланике Народне скупштине расписаних за 25. октобар 2026. године, те наведени предлози са 7 гласова „за“ док су 6 чланова Комисије напустили седницу током гласања, нису добили потребну већину прописану Законом о избору народних посланика, а за коју је у конкретном случају потребно 8 гласова „за“.

АД 3.	Предлози Решења о именовању чланова и заменика чланова бирачког одбора у проширеном саставу за спровођење избора за народне посланике Народне скупштине расписаних за 25. октобар 2026. године;

Како проширени састав правно не може постојати без сталног састава бирачких одбора, констатује се да обављено гласање о овом предлогу (13 гласова „за“) не производи правно дејство, те из тог разлога, Решења о именовању чланова и заменика чланова бирачких одбора у проширеном саставу за спровођење избора за народне посланике Народне скупштине расписаних за 25. октобар 2026. године нису потписана од стране председника комисије нити су објављена.


АД4.	Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе Бирам ПРАВДУ -  Бирам БУДУЋНОСТ - Коалиција СНАГА - проф. др Ферид Булић - Василиос Провелеггиос – Странка будућности и развоја/Stranka budućnosti i razvoja-Грађанска странка Грка Србије

Председник   Комисије   Ристо Старовић  образложио је  предлог овог  Решења. Навео је да је за члана предложена Даница Урошевић из Београда а за заменика члана Милица Урошевић из Београда.
У отвореној дискусији учествовала је Здравка Кончар Савић. Именована је питала како ће предложене благовремено долазити на седнице комисије и колико ће износити њихови путни трошкови.

По закључењу дискусије, председавајући  је ставио на гласање Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе Бирам ПРАВДУ -  Бирам БУДУЋНОСТ - Коалиција СНАГА - проф. др Ферид Булић - Василиос Провелеггиос – Странка будућности и развоја/Stranka budućnosti i razvoja-Грађанска странка Грка Србије, те се констатује да  Општинска изборна комисија  општине  Бач,  са  7  гласова „За“  док су 6 чланова комисије били уздржани, није усвојила овај предлог.


АД5.	Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе РАСИМ ЉАЈИЋ – Људски (СДП – ЦДП);

Председник   Комисије   Ристо Старовић  образложио је  предлог овог  Решења. Навео је да је  за члана предложен Авдо Делић из Бачког Новог Села а за заменика члана Сафета Делић из Бачког Новог Села;
По закључењу дискусије, председавајући  је ставио на гласање Предлог Решења о именовању члана и заменика члана у проширени састав ОИК-е на предлог подносиоца проглашене Изборне листе РАСИМ ЉАЈИЋ – Људски (СДП – ЦДП), те се констатује да  Општинска изборна комисија  општине  Бач,  са  7  гласова „За“  док су 6 чланова комисије били уздржани, није усвојила овај предлог.


АД6. Питања и предлози;
Питања и предлога није било.

Седница је завршена у 17:55   часова.



ПРЕДСЕДНИК КОМИСИЈЕ                                                       СЕКРЕТАР
         
Ристо    Старовић                                                                          Тања Мијић
                                                                                   
                                                                                                  ЗАМЕНИК СЕКРЕТАРА

                                                                                                         Јарослав Кућенич        
 
                                                                          

                                                                                                                                                                    
